**АҚБІЛЕК РОМАНЫНДАҒЫ ПСИХОЛОГИЗМ**

Қаныбек Арайлым

Ғылыми жетекшісі: Өскен Әсем Мақсатқызы

Ш.Уәлиханов атындағы Көкшетау университеті, Көкшетау қ.

**Аннотация.** Бұл мақалада әдебиеттегі психологизм ұғымына, психологизмнің көрінісіне тоқталып, «Ақбілек» романындағы кейіпкерлер бейнесін ашу барысында психологизмнің қызметі мен ерекшелігіне талдау жасалынады.

«Ақбілек» романы – қазақ әдебиетіндегі тұңғыш Еуропалық бағыттағы психологиялық иірімдер мен адам жанының ішкі қақтығыстарын шебер суреттеген туынды. Романдағы Ақбілек пен өзге де кейіпкерлерді суреттеуде автор ішкі монолог, ой – толғаныстары арқылы оқырманды ойға қалдырады. Мақалада «Ақбілек» романындағы психологизмдік көріністерді дәлелдеу үшін жан – жақты талдау жасалынып, қазақ әдебиеттану саласындағы зерттеуші ғалымдардың пікірі мен еңбектеріне сілтеу жасалынды.

**Кілт сөздер:** кейіпкер, жан, психологизм, үзінді, ой, ішкі толғаныс, сезім.

**Кіріспе**

Психологизм жанры әдебиет саласын дамытуда, кейіпкер бейнесін ашуда негізгі күш, тетік қызметін атқаратын ұғым. Қазақ прозасындағы психологизмді зерттеуші ғалым Б.Майтановтың пікіріне сүйенетін болсақ, «психологизм – көркем шындық пен өмір шындығының ұштасар тұсы». Яғни шығармада көтерілген мәселе, адам тағдыры, өмір тікелей психология, ал сол өмірді оқырман қауымға жеткізудің жолы, амал – тәсілі психологизм болып есептеледі[1, 4].

Көркем әдебиеттегі психологизм – адам жанының ішкі көрінісін, сезімі мен танымын, ойларын оқырманға ашып жеткізуде қолданылатын әдіс. Психологизм арқылы оқырман шығармаға басқа қырынан танып, кейіпкердің жанын түсінуде көмектеседі. Көркем шығармадағы психологизмнің басты міндеті – өмір шындығы мен көркем шындықты ұштастыра білу.

Прозада психологизмнің кәсіби түрде жүйелі даму барысы ХІХ ғасырдағы орыс, француз жазушыларының шығармашылығынан басталып, ХХ ғасырда әлемдік әдебиет өкілдерінің назарын аудартады.

Ал қазақ әдебиетіндегі психологизм жанрының негізі Ж.Аймауытовтың «Ақбілек», «Күнікейдің жазығы» шығармаларынан, М.Әуезовтің «Қорғансыздың күні» мен М. Жұмабаевтың «Шолпанның күнәсі» повесінен бастау алады. Аталған шығармадағы кейіпкерлердің барлығында дерлік ішкі қақтығыс, рухани күйзеліс, жанын жегідей жеген азапты ой сияқты жайттар орын алған. Қоғамдағы зәбір мен азапты, рухани қақтығыстарды шешу үшін әр кейіпкер өздігінше әрекет етеді. Бірақ бәрін байланыстырып тұрған ортақ дүние – адам жанының қатпарлы қыры. Бұл шығармалардың барлығында дерлік кейіпкердің рухани әлемі мен ішкі сезімдік толғаныстары кеңінен суреттеледі.

**Негізгі бөлім**

Психологизм термині грек тілінен аударғанда *«psyche – жан»* деген мағынада жұмсалып, бірінші кезекте шығармадағы жанның көрінісін, арпалысы мен жағдайын суреттейді[1, 7]. Шығармадағы адам жанының жай – күйін бейнелеуде психологизмнің түрлі тәсілдері мен түрлері көмектеседі. Олар: психологиялық талдау, монолог, кейіпкердің сана ағымы, жан диалектикасы және т.б. Мақаланың негізі Ж.Аймауытовтың «Ақбілек» романында аталған тәсілдер түрінің барлығы дерлік қолданылады.

Ішкі монолог дегеніміз – шығармадағы кейіпкердің сезімі мен көңілін, белгілі бір оқиғаға деген көзқарасын іштей жеткізуін білдіреді. Ішкі монолог арқылы оқырман кейіпкердің мінезімен етене таныс бола алады. Психологизм бағытындағы шығармаларда «ішкі монолог» маңызды қызмет атқарады. Зерттеу еңбектерге сүйенер болсақ, ішкі монолог антикалық дәуірден бастау алған деректер бар.

Ал психологиялық талдау болса, тікелей автордың кейіпкер характеристикасы мен әрекетін психологиялық тұрғыдан түсініп, талдауын, оқиғаға кейіпкер ойы арқылы өз ойын айтуын білдіреді. Кейіпкердің сана ұғымы - шығарма барысында кейіпкердің санасында орын алып жатқан «үздіксіз» ойлардың көрінісін білдіретін термин.

«Ақбілек» жазушы Жүсіпбек Аймауытовтың 1926 жылы жазған қазақ прозасындағы алғашқы психологиялық иірімге толы романы. Романда ХХ ғасырдың басындағы ақ пен қызылдар лаңынан запа шеккен тұтас халықтың көрінісі, әйел теңсіздігі сынды қоғамдық проблемалар көтерілген.

Басты кейіпкер Ақбілек аумалы – төкпелі заманда өмірі зауалға ұшыраған, өмірімен қоса ішкі жан дүниесі де күрт өзгерген бейне болып суреттеледі. Ақбілек – автор «отқа да, суға да салған», тағдырдың теперішін көре отырып, жетілген көркем образ.

Ақбілек бейнесін жасауда автор оны пәк, күнәдан таза етіп қана суреттемей, керісінше оның да кей қылықтары мен мінездерін сынайды. Ар – намысы Қара мұртқа тапталып, өмірінен күдер үзген, жігері жасыған қыздың диуанамен еріп келгенде ауылының қырғи қабақ қарасы, үй арасының қысыр сөзі, өсек – аян, өгей шешенің қыспағының барлығы кейіпкерді күйзеліске түсіреді.

«... Алды – арты тұйық қараңғы, не болатыны белгісіз, жұмбақ... Сонда да Ақбілек тірі, Ақбілек сұлу... Елден асты Ақбілек... Қазағын былай қойғанда, орысыңның өзі іздеп келіп алып қашты.... Орыс біткеннің бәрі бір Ақбілек үшін басын бәске тігіп, талас қылды. Кім білсін? Тірі болса, үмітсіз шайтан... Үмітсіз шайтан. Еркімен келіп отырған жоқ қой,» [2, 34] - бұл ойлардың барлығы кейіпкерлердің сана ұғымы болып есептеледі. Бірінің артынан бірі келіп жатқан толассыз, шашыраңқы ойлар кейпікерді бір жағынан дағдарысқа түсірсе, енді бір жағы оқырманды кейіпкердің жанын түсінуге, сезінуге бағыттайды.

Мамырбай ауылына Ақбілекті арнайы алып кетуге келген ақтар тобынан анасы алдын – ала сақтанғанымен, Мұқаштың кесірінен Ақбілек көгендеулі қойдай ұсталып, перзенті үшін шырылдаған ана мерт болады. Шығарманың бастапқы эпиизодтарынан басталған қызу тартыс оқырманды сөзсіз қызықтыратыны даусыз. Орыс ортасына тап болуы Ақбілектің қазақ арасындағы алдағы өмірі үшін қара таңба, кешірілмес күнә болып есептеледі. Ақбілек ақтарда болғанда олардың еркіндігін, ет пен сүйектен жаралған қарапайым адам екенін сезінгендей болады. Дегенмен Мамырбай ауылы үшін Ақбілек енді өзге адам, ел арасында бұрын соңды болмаған құбыжық есебіндей көрінеді.Ауылына оралған Ақбілектің анасын жоқтауы, суық көзқарастар оның өзімен – өзі алысып, психологиялық күйзеліске ұшырауына себепкер болады. Жаны жаралы, іштен тына шаршаған Ақбілектен ауыл тұрмақ , әкесінің өзі қашады. Шығармада ол : «Әкесінің бір ауыз тіл қатпай жүргеніне Ақбілек тағы қапа болып, тағы ойға батады. Әкесі мен екеуінің ортасынан қара мысық өтіп кеткендей сезілді Ақбілекке. «Әкемнің қабағы қашан жадырар екен? Әкем маған қашан жылы қарап, тіл қатады екен?» - деп үміттеніп, бір қараса қайғысы ұмыт болатындай жүреді. Бірақ Мамырбай мүлдем жоламады. Шешесінің қазасынан осы қайғы мұның жанын екі есе ауыртты» [2,] - деп суреттеледі. Ақбілек пен әкесінің арасындағы осы қарым – қатынасты суреттеу арқылы автор кейіпкер тағдырының күрделілігін, психологиялық күйзелісте жүргендігін сипаттайды.

Мамырбай мен ауыл адамдарының Ақбілекке деген қарым – қатынасынан сол кездегі қазақ ауылдарының көрсоқырлығын, партиархалдық биліктің үстемдігі кінәсіз қызды рухани құлдыратып жібергендігін байқауымызға болады. Шығармадағы Ұрқия жеңгей Ақбілектің күйзелісте жүрген хәлінен шығуына себепші, алдағы жарқын өміріне жетуге көмекші қызметін атқарады .

Романда көркем образ жасау барысында қолданылған тағы бір әдіс – ішкі монолог. Ішкі монолог Ақбілек, Бекболат пен Мұқаш, Әпесер бейнелерін жасауда бірінші жақтан беріледі. Мәселен, Мұқаштың: «Елді осынша қырғынға ұшыратқан Мұқаш неткен жалмауыз? Япыр-ау, мен өзі қазақпын ба? Қазақ болсам, өз қаныма сонша неге өшіктім? Басқасы басқа ғой, «ағатайлап» жалбарынған, қолын созып келе жатқан Ақбілекті орыстарға ұстап бердім – ау... Бірақ мен болмасам да, Мамырбайға өшіккен біреу ақтарға ұстап беретін еді ғой. Менде кінә жоқ,» [2, ] - деген тұсында автор кейіпкердің әрекеттерінің себебін түсіндіреді. Мұқаштың жан қиналысы, кінәсін түсінсе де өзін ақтауы әрі психологиялық талдау, әрі ішкі монолог есебінде саналады. Мұқаш – өз қолымен жасаған күнәні түсінгенімен, заманның бұғауынан шыға алмаған кейіпкер ретінде көрініс табады. Мұқаштың өзі жайлы сипаттауы мен ішкі монологынан адам мінезінде кездесетін екіжүзділік, қоғамдағы ситуацияға бейімделген, көндіккен, билікке, беделге қалай да болсын жеткісі келетін адамның ойын байқауға болады. Десек те Мұқашты толықтай жағымсыз кейіпкер деуге де келмейді, себебі оның монологынан ар – ұяттың оянуын, ішкі қақтығыс пен болмыстың екіге бөлінуі сынды психологиялық жайларды байқауға болады.

Ішкі монолог тәсілі қолданған келесі кейіпкер Бекболаттың монологынан сол кездегі қымыз ішіп, аң аулап, өткен күніне мәз – мейрам болған қарапайым қазақтың өмір көрінісі сипатталады. Оны кейіпкердің монологындағы мына сөздерден: «..Ағам мен әкем тұрғанда маған не сөз керек, өз еркім өзімде. Кейде олар мені әуейі болып кеттің деп жаратпайды, кейде құс алдырып, аң аулағаныма мәз болып, мақтап қояды. Сөйтсем де ауыл, ағайын арасының дау – шарғысына қызбай жүрген мен жоқ. Төбелес болса, жасаққа шығысамын» оның байдың емін – еркін, серілік қуған жас баласы екендігін танимыз. Кейіпкер монологында Ақбілектің ақтарға қор болғанына қайғырып: «Жұртым – ау, менде не жазық бар? Ақбілекті жіберіп қойдыңдар ма? Кеудеде шыбын жандарың болса, апырау, неге қимылдамайсыңдар?» [2, 14] - дегенінен бос белбеу, кінәні Мұқаш сияқты өзінен іздемей, ауылдастарының көмек көрсетпегеніне налығыш жігіт екенін түсінуге болады.

Ал келесі кейіпкер Әпесер монологынан оқырман сол заманның саяси бағдарын, ақтар мен қазақ ауылындағы қарым – қатынастың жайынан хабар алады. Әпесер монологынан оқырманға адам бойында кездесетін нәпсіқұмарлық қасиеті байқалады.

Жазушы әр кейіпкерін монолог тәсілі арқылы беруінде сырт көзге сұмпайы немесе құрбан болып көрінетін әр бейненің ішкі жан дүниесіне үңіліп, әр кейіпкердің іштей мүлде басқа адам екендігін аңғара аламыз. «Ақбілек» романының ерекшелігі осыда автор әр көркем образдың ішкі ойларынан хабар бере отырып, «жаман деген кейіпкердің де жақсы тұсы, өзіне есеп беруі болатындығын» оқырманына көрсеткісі келеді.

Автор аталған романда қолданған тағы бір әдіс - «күнделік» әдісі немесе өткен күнді еске алып, өз өміріне талдау жасау жолы да шебер қолданылған [6]. Бұл әдіс Ақбілектің Семейде жиені Камилламен кездесуінде орын алады. Ақбілек бар ауыр мұң мен азапты артқа тастап, қалаға Төлеген ағасының үйіне оқу үшін аттанады. Осы оқу жолындағы қызықтары мен түйген ойларын жиеніне айтып, сырласа келіп: «бар қиындық пен ауыртпалықтың жарасы – оқу мен білімде» деген ойды айтады. Ал оның жиені Камилланың айтуында ХХ ғасыр басындағы қиындық пен тепкіні көрген, ерік өз басына тимей, патриархалдық жүйе мен тарихи оқиғалардың құрбаны болған қарапайым қазақ қызының өмір көрінісі суреттеледі. Екі бейненің өмір жолын автор салыстыра келіп, адамды қараңғылықтан алып шығатын білім екендігін айтып, оқырманына оқу жолын дәріптейді.

Өткен күндерді ой елегінен өткізіп, талдау жасау Ж.Аймауытовтың «Ақбілек» романынан тыс С.Елубайдың «Ақ боз үй» роман трилогиясының үшінші бөлімінде кездеседі. Басты кейіпкер егде жастағы төсек тартып жатқан Хансұлудың өткен өмірін еске алуында Ақбілек пен Камилладағыдай күрсініс пен ауыр мұң жасырылғаны байқалады. Романда Хансұлудың өткен өміріне анализ жасау барысы: «Хансұлу қыз болып қылтия бастасымен қыр тірлігі қымырандай іріді. Көкесі тәрізді ел билеген би – төрелер, екі аяғын балпаң – балпаң басқан байлардың барлығы дерлік қоңыз теріп, Хансұлудың көз алдында бордай тозып кетті ғой. 1932 жылдың жазғытұры мезгілі көз алдынан өлсе де кетпес...» [3, 286] - деген жолдар арқылы Хансұлу да Ақбілек пен Камилла тәрізді тағдыр тәлкегі мен тарихтың ауыр сәттерінде тепкі көрген, тепкі көре отырып, шыныққан, өзгерген батыл бейне екендігі байқалады. Және де С.Елубайдың «Ақ боз үй» романы белгілі бір дәрежеде қазақ тарихынан хабар беретін «Ақбілек» романының «жалғасы» деуге де болады. Аталған екі романдада әр кейіпкердің жеке сипатталып, психологиялық хал – ахуалының берілуі, кейіпкерлердің өткені мен бүгінін оймен шолып, саралауының барлығы дерлік халық тағдырын, замана бейнесін психологиялық тәсілдер арқылы суреттейді.

«Ақбілек» романына оралар болсақ, басты кейіпкер Ақбілек оқып, білім алып, адам қатарына қосылғаннан кейін туған ауылына күйеуі Балташпен оралғандағы сюжет өте әсерлі беріледі. Әрі шығарма басындағы ұяң, бұйығы, мұңлы Ақбілектің орынына батыл, еліне сыйлы, дана адам болып өзгереді.

Мамырбай ақсақалдың, ауыл адамдарының Ақбілекке деген қарым – қатынасынан адам басының пендешілдігі байқалады. Дәлел ретінде романдағы мына үзінідіні: «Балташ пен Төлегенді көргенде «Заманына қарай бұ да жарасымды екен!» осы екі төре баласы тұрғанда, өле – өлгенше ешкімнен кем болмастай көрінді. Ал Ақбілек ше? Енді Мамырбай одан именеді. Мынауың теріс деп баяғыдай бата алмайды. Бір кездегі өзінің қаталдығын ойласа, өзінен – өзі қысылып, ұялады. Бірақ әке басымен Ақбілектің алдында кішіреюге тағы да ұялады, лайық көрмейді. Сондықтан Ақбілекпен кезіге қалғанда: «Қарағым, шөлдемедің бе? Қымыз ішемісің?» деумен ғана шектеледі»[2, 286 - 287] - келтіруге болады. Мамырбайдың мінезі өзінің эгосы мен беделін, ауыл адамдарының ой – пікірін қызының өмірінен артық көретін әке ретінде көрінеді. Тек қоғам, ауыл алдындағы беделін асқақтатқаны үшін ғана қызына мейірленетін пендешіліктен ары аса алмайтын қарапайым адамның ой – пікірі шығарма соңында осындай ойлармен берілген.

**ҚОРЫТЫНДЫ**

«Ақбілек» романы – ХХ ғасырдың басындағы қазақ халқының тұрмыс – тіршілігінен хабар беретін, халықтың ауыр тұрымысы мен аумалы – төкпелі кезеңді Ақбілек бейнесі арқылы берген көркем туынды.

Ақбілектің басына түскен ауыр сын, қиындық, қиындық жолындағы күрес, өзгерістің барлығы дерлік тек жеке кейіпкер басының емес, тұтас халық жағдайының көрінісі. Ақбілектің өсіп жетілуі, жаңа заманға сай басқаша кейіпке өзгеруі қоғамның да жаңа тұрмыс пен билікке бейімделгендігінің айқын бейнесі. Қоғам санасының өзгергендігі, тұрмыстың жаңаша сипат алуының барлығы психологизм тәсілі арқылы ұтымды жеткізілген.

Психологизмнің ішкі монолог, кейіпкер санасы, өткенге талдау жасау барысы сынды тәсілдерінің барлығы «Ақбілек» романында автор шебер қолдана отырып, оқырманды оқиға желісіне баурай алады.

Романдағы бейнелерді жасау барысында автор қолданған тәсілдер арқылы кейіпкерлердің ішкі толғаныстары мен шынайы мінез – құлқын, оқиғаға деген көзқарасын тануға болады. Кейіпкерлердің ішкі монологындағы ойлары, қасіреті мен қуанышы арқылы адам жанының нәзік сезімдерін жазушы Ж.Аймауытов шебер жеткізіп, қазақ прозасында психологиялық роман ұғымының қалыптасуына әсер ете алды.

**ПАЙДАЛАНЫЛҒАН ӘДЕБИЕТТЕР:**

1. Б.Майтанов «Қазақ романы және психологилық талдау», Алматы, «Санат» баспасы, 1996 жыл – 337 бет.
2. Ж.Аймауытов «Ақбілек» романы, Астана, Foliant баспасы, 2022 жыл-290 бет.
3. С.Елубай «Ақ боз үй» романы, Алматы, Атамұра баспасы, 2018 жыл – 252 бет.
4. <https://journals.dulaty.kz/images/vipusk/dulaty/2024/2/8-17-abdikadirova-june.pdf>