**ҚАЗАҚ ТІЛІНДЕГІ ДАУЫССЫЗ ДЫБЫСТАРДЫҢ ТҮРЛЕНІМ (ЖІКТЕЛІМ) ЖҮЙЕСІ**

Қарабек Раушан

Ғылыми жетекшісі: Өскен Әсем Мақсатқызы

Ш.Уәлиханов атындағы Көкшетау университеті, Көкшетау қ.

**Аннотация.**  Бұл мақалада қазіргі қазақ тіліндегі дауыссыз дыбыстардың түрленім, жіктелім жүйесі, оның қалыптасу тарихына шолу жасап, қазақ тіліндегі дауыссыз дыбыстардың ерекшеліктері мен ғалымдардың берген ғылыми пікірлері, зерттеу еңбектері талданады. Қазақ тіліндегі дауыссыз дыбыстардың тілдегі орынын айқындай отырып, дыбыстың маңызына тоқталады. Дауыссыз дыбыстардың түрленімі, қазақ тіліндегі дауыссыздардың орнына тоқтау жасалынғаннан кейін түрік тілінің дауыссыздарындағы түрленім мен қазақ тіліндегі түрленім арасында салыстыру жасалынады. Салыстыру барысында салыстырмалы – тарихи, сипаттамалық, статистикалық әдіс – тәсілдер қолданылады.

**Кілт сөздер:** *консонантизм, дыбыс, фонетика, ерекшелік, салыстыру.*

**Кіріспе.**

Тілдегі фонемалардың классификацияға жіктелу барысы тіл біліміндегі ең негізгі әрі өзекті процесстердің бірі болып саналады. Тілдегі дыбыстардың нақты жүйеге түсуінің арқасында ғана тілдік сала белгілі бір даму жолына түседі.

Тілдегі дыбыс ұғымы ең кіші бірақ маңызды қызмет атқаратын бөлшек. Дыбыс тілдің бір жақты бірлігі, ол дыбысталғанымен нақты бір лексикалық мағынаны бере алмайды.

Дыбыс өзара дауысты және дауыссыз деп бөлініп, әрқайсысы өзіндік жеке зерттеу объектісіне айналған. Дауыссыз дыбыстар - дыбыстық құрамның ең негізгі бөлігі, сөз бен сөзді ажыратуда басты қызмет атқаратын тілдік бірлік[1, 56]. Дауыссыз дыбыстар дауысты дыбыстардан қарағанда саны, дыбыс қатысына қарай жіктелуі жағынан да, дауыс қатысына байланысы қырынан да анағұрлым күрделі болып келеді. Зерттеу барысында, лингвист ғалымдардың жіктелім жүйесіне тоқталып, салыстыру жүргізіледі.

Сонымен қатар, қазақ тіліндегі дауыссыз дыбыстардың түрлену процестерін зерттеу тілдің тарихи дамуын, диалектілік ерекшеліктерін және басқа тілдермен байланысын анықтауға мүмкіндік береді. Дауыссыз дыбыстардың ассимиляциясы, диссимиляциясы және басқа да түрлену түрлері тілдің фонетикалық жүйесінің динамикалық сипатын көрсетеді.Осыған байланысты, қазақ тіліндегі дауыссыз дыбыстардың түрленім (жіктелім) жүйесін зерттеу маңызды ғылыми мәселе болып табылады. Бұл зерттеудің мақсаты – қазақ тіліндегі дауыссыз дыбыстардың жіктелу принциптерін анықтау, олардың түрлену заңдылықтарын талдау және қазақ тілінің фонетикалық жүйесіндегі рөлін бағалау.

**Негізгі бөлім.**

Кез – келген тілдің фонетикалық құрылымы тәріздес қазақ тілі де дауысты және дауыссыз дыбыс деп екі үлкен топқа бөлінетіні белгілі.

Қазақ тіл білімінде дауысты дыбыстың санынан гөрі дауыссыздар әлдеқайда көп. Дауыссыз дыбыстардың саны мәселесіне тоқталуда бір еңбектерде 25 дауыссыз, кейде 26 деп беріліп жатады. Оқулықтарда: «Қазіргі қазақ тілінде мынадай 25 дауыссыз бар: б,в, г, ғ, д,ж,з,й.л,м,н, п, р, с, т, у, ф, х, ц, ч, ш, к» деп берілген. Ал 1940 жылдарға дейінгі қазақ тіл біліміне қатысты еңбектерде Н.Ильминскийдің пікірі басшылыққа алынып, 19 дауыссыз дыбыс бар деп берілген болатын. Н.Ильминскийдің «Материалы к изучению киргизского наречия» атты еңбегінде ғалым тілдегі дауыссыздар мен дауыстылардың көрінісіне тоқталып, тілдегі дыбыстардың көрінісін толық ашу үшін араб графикасына негізделген жазудың жарамсыздығын айтып, жазуды орыс әліпбиіне ауыстыруды ұсынады. Н.Ильминсикйден кейін көптеген ғалымдар осы он тоғыз консонантизмнің негізінде зерттеу жұмыстарын жүргізе бастады.

Ғалым, фонетист Әлімхан Жүнісбековтің көрсетуінде: «Қазақ тіліндегі дауыссыздардың жүйесі он жеті сингармотиптпен немесе алпыс алты сингармодауссыздардан құралады» деп берілген. Яғни он жеті үндеспе, алпыс алты үндес консонант дыбыстар бар деген ойды айтып тұр. Бұған б, ғ – г, д, ж – з, й, қ – к, л, м, н, ң, п, р, с, т, у ш дыбыстары жатады. Берілген қатарда в, ф, х, һ, ц, ч тәрізді фонемалардың кездеспеуі аталған дыбыстардың байырғы сөздерде кездеспей, «жолдан қосылғанымен» байланысты[3, 34].

Қазақ тіл білімінің фонетикалық жүйесінде дауыссыз дыбыстар басты әрі негізгі орынды алады. Тілдің дыбыстық құрылымы мен жүйесінде негізгі қызметті атқара отырып, сөйлеу процессіне дене мүшелерінің атсалысуына, дыбыс шымылдықтарының дірілі мен жасалу орнына қарай түрлі топтарға жіктеледі. Дауыссыз дыбыстардың топтарға бөлініп, жіктелуін ғылыми тұрғыдан зерттеу тілдің фонетикалық тұрғыдан мүмкіндіктері мен аясын тануға, оның ішінде дыбыс үндестігі сияқты құбылыстардың ішкі құрылысын анықтауға мүмкіндік береді. Сондай-ақ, дауыссыз дыбыстардың түрленуі тілдің тарихи дамуын зерттеуде де маңызды дерек болып табылады.

Дауыссыз дыбыстардың классфикаця ретінде жіктеліп, топтарға бөлінуі лингвистика саласында қалыптасқан принцип бойынша, акустикалық және артикуляциялық сипаттамаларға негізделеді. Бұл тұрғыдан алғанда, қазақ тіліндегі дауыссыздарды бірнеше негіз бойынша жіктеуге болады:

**І. Дауыс немесе салдардың қатысуына қарай қазақ тілінде дауыссыздар төмендегі үш топқа бөлінеді:**

* Үнді дауыссыз дыбыстар: р, л, м, н, ң, й, у;
* Ұяң дауыссыз дыбыстар: б, в, г, ғ, д, ж, з;
* Қатаң дауыссыз дыбыстар: п, ф, к, қ, т, ш, с, х, һ, ц, щ [1, 61].

Осы топтағы ұяң дауыссыз дыбыстар мен үнді дауыссыз дыбыстар салдырдан қарағанда үннің көрінісі басым болуына байланысты үнділер деп те аталып жатады. Бұл пікірді растайтын тілші ғалым Сапархан Мырзабековтің жіктемесін көрсете кеткеніміз жөн. Ғалым өз жіктемесінде дауыссыздар тобын мына белгілері бойынша жіктейді:

1. Қазақ тіліндегі қатаң дауыссыз дыбыстар тек қана салдырдан тұрады.
2. Үн мен салдыр қатар келіп, бірақ үннен гөрі салдыр басымдық беретін болса, бұл консонантизм түрін ұяң дауыссыз дыбыс деп атайды.
3. Үн мен салдырдан тұрса да, салдыпдан қарағанда үні басым дауыссыздар тобын үнді дауыссыздар деп көрсетеді[ 1, 61 - 62].

Ал академик Какен Аханов өзінің «Қазіргі қазақ тілі. Лексика, фонетика» атты зерттеу еңбегінде дауыссыздар тобын екі топқа ғана жіктейді. Жіктеме төмендегідей беріледі:

1. Қатаң дауыссыз дыбыс деп процесске дыбыстың қатысуынсыз жасалған дауыссыз тобын айтамыз. Дауыссызды айтқанда, дауыс шымылдығы қысылмаса, дауыс процесске қатыспаса, онда қатаң дауыссыз дыбыс жасалып тұр дегенді білдіреді.
2. Екінші дауыссыздар тобыынң жұмсалуы барысында керісінше дауыстың қатысуы орын алады. Бұл топтағы дауыссыздарды айтқанда, дауыс шымылдығы үн шығаруға бейімделіп тұрады да, соған сай бұл дауыссыздар тобын ұяң дауыссыздар деп атайды [ 2, 241].

**ІІ. Ауаның шығу жолы немесе айтылу процессіне қарай дауыссыздар үш топқа бөлінеді. Олар:**

* Эксплозив немесе шұғыл дауыссыздар: п, б, т, д, к, г, қ, ц, м, н, ң.
* Фрикатив немесе ызың дауыссыз дыбыстар: ф, в, с, ш, ж, з, х, г, ғ, қ, һ, й, у.
* Діріл дауыссыз дыбыстар: р.

**ІІІ. Айтылу орнына қарай:**

* Лабиаль дауыссыз дыбыстар: п, б, ф, в, м, у.
* Лингваль дауыссыз дыбыстар: т, д, с, з, ш, ж, ц, ч, к, г, қ, ғ, х, ң, л, р, й.
* Фарингаль дауысссыз дыбыстар: һ.

Бұл классифкация ғалым С.Мырзабековтің «Қазіргі қазақ тілінің фонетикасы» атты еңбегінде берілген [1, 61 - 62]. Ғалым лабиаль фонемалардың өзін екі топқа бөледі. Лабиаль фонемалар:

1. Іштей еріндік лабиаль дауыссыздар - п, б, м, у. Аталған даусссыздар тобын айтқанда ерін жабысып, дөңгеленеді. салу немесе айтылу орнына қарай дауыссыздар 3 – топқа :
2. Ерін мен тіс дауыссыздары – ф, в. Дауыссыздың бұл түрінде еріннің астыңғы бөлігі күрек тіске жақындайды.

Дауыссыз дыбыстар тілдің қатысуымен жасалып, тілдің қатысуы негізінде де үш топқа бөлінеді. Жіктеме төмендегідей:

1. Тіл алды: т, д, с, з, ш, ж, ц, ч, н, р, л;
2. Тіл ортасы: й;
3. Тіл арты: ғ, г, қ, к, ң, х [1, 61 - 62].

Қазақ тіл білімінде дауыссыз дыбыстар тұрақты түрде дауыстың қатысына, айтылу жолына және айтылу орнына қарай жіктеліп, классификация құрғанымен, бұл дыбыстар күнделікті қолданыста әртүрлі өзгерістерге ұшырап жатады. Дауыссыз дыбыстардың өзгеріске ұшырау құбылысын ғалым Ә.Жүнісбеков «Қазақ тіл білімінің мәселелері. Қазақ фонетикасы» атты ғылыми зерттеу еңбегінде: «Әртүрлі фонетикалық жағдаяттарға байланысты дыбыс үнемі бір қалыпта тұра бермейді, дыбыстың реализациясы шексіз» - деген пікірн айтады да, «Дыбыстың кез – келген түрленімі жасалымын, айтылымын, жазылымын, естілімін түгел қамтып отыруы мүмкін, сол процесстердің ішінде ерекше көзге түсетін белгі түрленім боп саналады» - деген анықтаманы береді [3, 108]. *Дыбыстың түрленімі* бір фонеманың сөйлеу процессіндегі әртүрлі жағдайларда әртүрлі дыбыстық көріністерге ие болуы. Басқаша айтқанда, бір фонема әртүрлі позицияларда немесе көрші дыбыстардың әсерінен әртүрлі айтылу нұсқаларына ие бола алады.

Дауыссыз дыбыстың түрленім процессінде ең бірінші ойға оралатын тілдік құбылыс – ассимиляция. Ассимиляция қосымша, сөз іші, тіркесті сөз арасында көрші келген дауыссыз дыбыстардың бір – біріне ұқсауы, акустика – артикуляциялық жағынан бір – біріне қатысын рсетеді. қазақ тіл білімінде ассимиляция: прогрессивті, регрессивті және тоғыспалы деп үш топқа бөлінеді.

Осы ассимиляция түрлерінің ішінде қазақ тілінде прогрессивті ассимиляцияның көрінісі, орыны ерекше байқалып тұрады. Прогрессивті ассимиляцияда алдыңғы сөздің соңғы дауыссыз дыбысы кейінгі сөздің алғашқы дауыссыз дыбысына әсер етеді. Қазақ тілінде дауыссыз дыбыcтың бұлай түрленуінде нақты үнді дауыссыздарға үнді немесе ұяң дауыссыз, ұяң дауссызға ұяң дауыссыз, қатаң дауыссызға қатаң жалғанатын заңдылық бар, әрі прогрессивті ассимиляция осы төңірек аясында көрінеді. Мәселен: *ай – ға, тау – ға, тақ – қа* деген сөздерден осы ереженің сақталғандығын байқауға болады [1, 170].

Прогрессивті ассимиляцияда «тш», «тс» сынды тіркестердің «тч», «тц» болып өзгеруі де кездесіп жатады, бұны да дауыссыз дыбыстардың сөз арасындағы түрленім барысы деп түсінеміз. Мәселен: «*патша*» сөзінің айтылуда «*патча*» болып естілуі, *«төрт сауыт»* сөзінің айтылымда *«төрт цауүт»* болуы прогрессивті ассимиляцияның көрінісі. Түрік тіліндегі прогрессивті ассимиляцияда да қазақ тіліндегідей қатаңға қатаңның, ұяң дауыссызға ұяң дауыстының жалғануымен ұқсас болып келеді. Мәселен: «ayakkabi – ci» , «gir-di»[4, 52 – 54] деген сөздердің қосымша арасындағы ерекшелігі қазақ тіліне ұқсайды. Бірақ зерттеулерде көрсетілгендей, қазақ тіліндегі қатар дауыссыздың өзгеруі түрік тілінде көп байқалмайды, байқалса да көбіне кірме сөздерде жұмсалады.

Дауыссыз дыбыстың түрленуі барысын көрсетуде регрессивті ассимиляция да өнімді қызмет атқарады. Регрессивті ассимиляцияда кейінгі дауыссыздың алдыңғы дауыстыны өзіне сәйкестендіріп, бейімделуі байқалады. Қазақ тілінде регрессивті ассимиляцияға үнді «н» дыбысы өте көп ұшырайды. Мәселен: алғашқы қосымша «н» дыбысына аяқталып, оған м, б, п дауыссыздары жалғануы «жан+бады» сөзі «жамбады» болып естілуі, алғашқы қосымша «н» дауыссызына аяқталып, оған ғ,г ұяң дауыссыздары жалғанса, «сен+гі+сі» сөзінің «сеңгісі» болып естілуі регрессивті ассимиляциядағы дауыссыздың түрленімін көрсетеді. Ал түрік тіліндегі регрессивті ассимиляцияның көрінісі төмендегідей:

Түбір сөздегі n дыбысына b дауыссызынан басталатын қосымша жалғанған кезде n дауыссызы m болып естіледі. Мәселен, «penbe» сөзі «pembе»,«onbasi» сөзі «ombasi» болып естілуінде қазақ тіліндегі регрессивті ассимиляциямен ұқсастығы көрінеді [4, 52 – 54]. Регрессивті ассимиляцияның тағы бір көрінісі түрік тіліндегі z мен s дыбыстарының түрленуінен де орын алады. «Tuz+suz» сөзіндегі түбір «з» әріпі қосымша жалғанғанда «с» әрпіне алмасып «tussuz» болып естілуі , «yar+sa» «р» әрпі қосымша жалғануы арқылы «s» болып, «yassa» деп айтылады.

Аталған екі тілде де кейінгі дыбыс алдыңғыға, алдыңғы дыбыс кейінгіге әсер ететін тоғыспалы ассимиляция ұғымы бар. Қазақ тілінде алдыңғы сөз с дыбысынан аяқталып, кейінгі сөз ж дыбысынан басталса «Досжан – Дошшан» болып естілетін тілдік құбылыс бар. Яғни қатар келген екі консонант дыбыстар айтылым мен естілімде өздерінің бастапқы қалпын жоғалтып, мүлде басқа дыбыс есебінде көрініп тұр. Ғалым Ж.Түймебаевтың зерттеулеріне сүйенер болсақ, түрік тілінде тоғыспалы ассимиляция кездесе бермейтінге ұқсайды [4, 5].

Екі тілдегі дауыссыз дыбыстардың түрленімінде көбіне кірме сөздердің естілім, айтылым барысында байқалатын диссимляциялық құбылыс та бар. Ғалым С.Мырзабеков диссимиляция жайлы: «Әдеби тілде көп кездесе бермейтін сирек құбылыс, көбіне ауызекі сөйлеу стилінде, диалект сөздерді қолдануда кездеседі» - деп пікір білдірген болатын [1, 179]. Мысал ретінде тілде коридор сөзін колидор, маңдай сөзін маңлай (диалект) деп айту осы диссимиляция түріне жатады. Түрік тіліндегі диссимиляцияға ғалым Ж.Түймебаев мынадай мысал келтіреді: « attar» сөзінің «aktar» деп естліуі диссмиляциялық құбылыс деп пайымдайды[ 4, 5].

Ғалымдардың келтірген бұл пікірлерінен аталған екі тілдің фонетикалық тұрғыдан бір – біріне ұқсастықтары болғанымен, айырмашылықтарының да болатындығын байқауға болады. Тілімізде диссимиляциялық түрленім көбіне ауызекі сөйлеу тілінде кездеседі. Диссимиляциялық құбылыс ауызекі сөйлеу тілімен қатар басқа тілден енген сөздерде де қолданылып жатады.

**ҚОРЫТЫНДЫ**

Қорытындылай келсек, мақалада қазақ тіліндегі дауыссыз дыбыстардың классификациясына, ғалымдардың консонант дыбыстарды жіктеудегі ерекшеліктеріне тоқталып, жіктемені жасауда олардың басым көбі дыбыстың жасалу орны мен айтылуы барысын басшылыққа алғандығы байқалды. Дауыссыз дыбыстар – қалыптасқан классификация жүзінде жіктеліп, қызмет етсе де, түрленім барысында өзгеріп, шексіз көрініске ие болатындығын ғалым Ә.Жүнісбековтің зерттеулеріне шолу жасап, назар аудару арқылы түсінуге болады.

Дауыссыз дыбыстардың түрленімі барысында негізгі қызмет атқаратын, айырықша байқалатын тілдік құбылыс ассимиляцияға зерттеу жасалынды. Қазақ тіліндегі дауыссыз дыбыстың айтылым барысында өзгеріп, құбылатындығын дәлелдеу үшін туыстас түрік тіліндегі дауыссыздың түрленіміне де назар салынды.

Қазақ тіліндегі дауыссыз дыбыстардың түрленім жүйесін зерттеу тілдің фонетикалық сипатын, фонетикалық ерекшеліктерін тануға, қазақ тілі мен өзге тілдерді салыстыру барысында қызықты зерттеулер жасауға көмектеседі.

**ПАЙДАЛАНЫЛҒАН ӘДЕБИЕТТЕР:**

1. С. Мырзабеков. Қазіргі қазақ тілінің фонетикасы, Алматы, «Дәуір – кітап» басп: 2013 ж – 220 б.
2. К.Аханов. Қазақ тілі: лексика, фонетика., Алматы, Мектеп басп: 1981 жыл – 243 б.
3. Ә.Жүнісбеков. Қазақ тіл білімінің мәселелері, Алматы, «Абзал – ай» басп: 2018 ж – 347 б.
4. Ж.Түймебаев, Г.Сағидолда. Қазақ және түрік тілдерінің салыстырмалы – сипаттамалы грамматикасы, Алматы, «Қазығұрт» басп: 2016 ж – 325 б.
5. Ж.Түймебаев, Г.Сағидолда. Түркітанудың тарихи – лингвистикалық негіздері, «Қазығұрт» басп., 2015 ж – 513 б.
6. <https://bulletinofscience.kazatu.edu.kz/index.php/bulletinofscience/article/view/287/262>